যুগাবসান হল। অটলবিহারী বাজপেয়ীর প্রয়াণে এই বাক্যই ব্যবহৃত হচ্ছে বার বার। নেহাৎ আলঙ্কারিক কিন্তু নয় এই শব্দগুলো। অটলবিহারী বাজপেয়ীর ক্ষেত্রে নিতান্ত সৌজন্যমূলক ভাবে শব্দগুলো ব্যবহৃত হচ্ছে না। অটলবিহারী নিজেই যেন একটা যুগ ছিলেন। এক দিকে কট্টরবাদী রাজনীতির কুশীলবরা, অন্য দিকে ধর্মনিরপেক্ষ ভারতের সমর্থকরা— দুই বিপরীত মেরুর রাজনীতির দিকে দু’হাত প্রসারিত করে যেন ভারসাম্যের রজ্জু-সফর করেছিলেন তিনি। সক্রিয় রাজনীতি থেকে দূরে সরে গিয়েছিলেন জীবনের শেষ কয়েকটা বছরে। তবু ভারতবাসী জানত, তিনি রয়েছেন, এই ভারতের বাতাসেই তিনি শ্বাস নিচ্ছেন, শতাধিক কোটি ভারতবাসীর সঙ্গেই রোজ শ্বাস নিচ্ছেন। সেই স্পন্দন থেমে গেল চিরতরে। অতএব আক্ষরিক অর্থেই একটা যুগের পদধ্বনি থেমে গেল যেন।